2021. gada 5. martā Rīkojums Nr. 140

Rīgā (prot. Nr. 23 41. §)

**Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"**

1. Izdarīt Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu" (Latvijas Vēstnesis, 2020, 216A., 221B., 223A., 227A., 233B., 235B., 237A., 244B., 247A., 251A. nr.; 2021, 4B., 9A., 10A., 12B., 14A., 17A., 19B., 25A., 29A., 32A., 35A., 38B., 39A., 40A. nr.) šādus grozījumus:

1.1. izteikt 5.13.2.4. apakšpunktu šādā redakcijā:

"5.13.2.4. individuālu augstākās izglītības programmu praktiskās daļas apguvi, kura nepieciešama profesionālo prasmju vai kvalifikācijas ieguvei 2021. gada pirmajā līdz trešajā ceturksnī un kuru nav iespējams veikt attālināti, ja tās norises laikā ir iespējams ievērot divu metru distanci un novērst saskarsmi ar citiem izglītojamiem vai studējošiem, Latvijas Lauksaimniecības universitātes 2. līmeņa profesionālās studiju programmas "Veterinārmedicīna" un studiju virziena "Veselības aprūpe" visu studiju programmu (t. sk. profesionālās vidējās izglītības programmu un arodizglītības programmu) apguvi, kā arī klīnisko praksi rezidentūrā;";

1.2. papildināt 5.13.2.5. apakšpunktu aiz vārdiem "kā arī speciālo pamatizglītības programmu skolēniem ar garīgās attīstības traucējumiem" ar vārdiem "veicot izglītības iestādē klātienē nodarbināto iknedēļas testēšanu";

1.3. izteikt 5.13.2.7. apakšpunktu šādā redakcijā:

"5.13.2.7. individuālās konsultācijas – izglītojamiem, kuri ir pakļauti priekšlaicīgas mācību pārtraukšanas riskam pamatizglītības un vidējās izglītības pakāpē, vispārējās izglītības programmu apguvē 12. klases izglītojamiem (tai skaitā starptautiskās izglītības programmas apguvi attiecīgajām klasēm atbilstošā izglītojamo vecuma grupā) un profesionālās izglītības programmu apguvē to grupu vai kursu izglītojamiem, kuriem 2021. gada pirmajā pusgadā paredzēts kārtot valsts pārbaudes darbus un iegūt atbilstošu profesionālo izglītību (pamatizglītības un vidējās izglītības pakāpē). Konsultācijas klātienē notiek tikai pēc pedagoga aicinājuma atbilstoši izglītības iestādē noteiktajai kārtībai (tai skaitā nosakot konsultāciju skaitu, ievērojot spēkā esošo tiesisko regulējumu), nodrošinot, ka izglītojamais nenonāk saskarsmē ar citiem izglītojamiem (tai skaitā ierodoties izglītības iestādē uz konsultāciju un dodoties prom). Konsultācijas laiks nepārsniedz 40 minūtes. Konsultācijas laikā pedagogs un izglītojamais lieto mutes un deguna aizsegu un ievēro divu metru distanci. Mutes un deguna aizsegu var nelietot šā rīkojuma 5.44. apakšpunktā minētās personas. Konsultācijas drīkst īstenot vienlaikus diviem vai vairāk izglītojamiem, ja viņi ir no vienas mājsaimniecības;";

1.4. izteikt 5.13.3.6. apakšpunkta ievaddaļu šādā redakcijā:

"5.13.3.6. praktiskās mācības dzelzceļa, autosatiksmes, jūrniecības un aviācijas apakšnozarē, kā arī pasažieru pārvadājumu, kravu pārvadājumu un bīstamo kravu pārvadājumu jomā, kas nepieciešamas C1, C1E, D1, D1E, C, CE, D, DE, TRAM, TROL kategorijas un bīstamo kravu pārvadāšanai (ADR) paredzēto transportlīdzekļu vadītāja tiesību iegūšanai, tai skaitā Ministru kabineta 2012. gada 14. augusta noteikumu Nr. 557 "Noteikumi par apmācību pirmās palīdzības sniegšanā" 4.2. apakšpunktā minētās pirmās palīdzības pamatzināšanu 12 stundu apmācības programmas rakstisku teorētisko un triju stundu praktisko zināšanu apguvi, kas vienlaikus atbilst visiem šiem nosacījumiem:";

1.5. papildināt rīkojumu ar 5.13.3.6.6. apakšpunktu šādā redakcijā:

"5.13.3.6.6. mācības tiek organizētas atbilstoši normatīvajiem aktiem par apmācību pirmās palīdzības sniegšanā un klātienes mācību laikā tiek nodrošināti visi piesardzības pasākumi atbilstoši Neatliekamās medicīniskās palīdzības dienesta izstrādātajām un Slimību profilakses un kontroles centra un Veselības inspekcijas saskaņotajām rekomendācijām;";

1.6. papildināt rīkojumu ar 5.13.1 apakšpunktu šādā redakcijā:

"5.13.1 audžuģimeņu un adoptētāju mācību programmas individuālās prakses daļu var apgūt attālināti vai aizstāt ar papildu teorētisko zināšanu apguvi vismaz 16 akadēmisko stundu apmērā par jautājumiem, kas veicina izpratni par ārpusģimenes aprūpē esoša bērna ienākšanu ģimenē;";

1.7. papildināt rīkojumu ar 5.50.apakšpunktu šādā redakcijā:

"5.50. pirmās palīdzības sniegšanas apguvi apliecinošie dokumenti, kuri noteikti normatīvajos aktos par apmācību pirmās palīdzības sniegšanā un kuru derīguma termiņš beidzas ārkārtējās situācijas laikā, uzskatāmi par derīgiem līdz ārkārtējās situācijas beigām.";

1.8. no 2021. gada 8. marta:

1.8.1. aizstāt 5.16.1. apakšpunktā vārdus "pieaugušo izlašu sportistiem" ar vārdiem un skaitli "izlašu sportistiem vecumā no 15 gadiem";

1.8.2. izteikt 5.16.2. apakšpunktu šādā redakcijā:

"5.16.2. komandu sporta spēļu starptautiskās un augstāko līgu sporta sacensības, ja tajās tiek izcīnīts Latvijas čempiona tituls pieaugušajiem un tās norisinās bez skatītājiem;";

1.8.3. izteikt 5.17.3. apakšpunktu šādā redakcijā:

"5.17.3. Latvijas izlases (tai skaitā jauniešu un junioru), Latvijas Olimpiskās vienības un Latvijas Paralimpiskās vienības sportistu, komandu sporta spēļu starptautisko un augstāko līgu komandu sportistu (ja sporta sacensībās tiek izcīnīts Latvijas čempiona tituls pieaugušajiem), kā arī Murjāņu sporta ģimnāzijas un augstas klases sportistu sagatavošanas centru audzēkņu sporta treniņi (nodarbības) notiek gan iekštelpās, gan ārtelpās un uz tiem neattiecas šā rīkojuma 5.17.1. un 5.17.2. apakšpunktā minētie nosacījumi;".

2. Valsts kancelejai saskaņā ar likuma "Par ārkārtējo situāciju un izņēmuma stāvokli" 9. panta trešo daļu paziņot Saeimas Prezidijam par Ministru kabineta pieņemto lēmumu un atbilstoši minētā likuma 9. panta ceturtajai daļai informēt sabiedriskos elektroniskos plašsaziņas līdzekļus par pieņemto lēmumu.

Ministru prezidents A. K. Kariņš

Veselības ministrs D. Pavļuts